ӨВӨРХАНГАЙ АЙМГИЙН ГУЧИН-УС СУМЫН 06 ДУГААР

САРД ХИЙСЭН АЖЛЫН МЭДЭЭ

2022.06.24 Гучин-Ус сум

**Засаг даргын Тамгын газар нь:** Энэ онд сумын хэмжээнд албан байгууллага, аж ахуйн нэгж, айл өрхүүд хайлаас 5000, шар хуайс 1000, бургас 600, чацаргана 600, үхрийн нүд 100 нийт 7300 мод бутны суулгац тарилаа. Үүнд Соёлын төв 750, Ерөнхий боловсролын сургууль 450, Цэцэрлэг 450, Эрүүл мэндийн төв 350, Засаг даргын Тамгын газар Цоодолын нэрэмжит цэцэрлэгт хүрээлэнд 280, сумын хойд талбайд 2200, Аргуйн голын эрэг дагуу 450, Аргалант 3 дугаар багийн нутагт бэлчээрийн ургамал тариалдаг 10га газарт 150, 40 гаруй айл өрх 1920 мод бут таригдсан байна. Дээрх мод бутны суулгацын үнэ 20400.0 мянган төгрөгийг Орон нутгийн хөгжлийн сангаас зарцуулсан.

Сумын хойд талбай, голын эрэг дагуух мод бут тариалах ажилд Хөдөлмөр, халамжийн үйлчилгээний газраас “Ногоон ажлын байр” төслөөр 15 иргэнийг 10 хоног ажиллуулсан.

Мөн өөрийн санаачлагаар “Их Угалз” ХХК нь өөрийн эзэмшил газарт 200 хайлаас, 3 арцны суулгац тарьсан.

“Капкорп-монголиа” ХХКомпанитай 2500 модны суулгацын үнэ 10.0 сая төгрөгийн нийгмийн хариуцлагын гэрээ байгуулсан.

Орчны бохирдлыг бууруулах ажлын хүрээнд ажилгүй, хүнсний эрхийн бичгийн үйлчилгээнд хамрагддаг, ажил идэвхтэй хайж буй иргэдийг зохион байгуулалттайгаар түр ажлын байраар ханган сумын төвийн хогийн цэг дээрх дахин боловсруулах боломжтой хог хаягдал, түүхий эдийг ангилан ялгах ажилд 13 иргэнийг 10 хоног ажиллуулсан. Үүнд хогийн цэгийн 2га газрын хуванцар сав, архи, варианы шилийг ялгаж дахивар бүтээгдэхүүн ангилах цэгт төвлөрүүлсэн. Хуванцар сав, гялгар цаас пресслэх тоног төхөөрөмж худалдан аваад байна.

Эх үрсийн баярын өдрөөр байгууллагын нийт 41 хүүхдийг хүлээн авч “Ном унших, номын сантай болох баяжуулах” аяныг зарлаж 149,000 төгрөгний номоор бэлэг барьсан. Байгууллагын гэр бүлийн зөвлөлөөс цэцэрлэгийн нас ,1-5 анги, 6-9 анги, 10-12 ангиудын дунд үндэсний бөхийн барилдаан, гар бөмбөгийн тэмцээнийг зохион байгуулсан.

Батлан хамгаалахын сайдын 2022 оны А/50 дугаар тушаалын дагуу хүүхэд залуучуудад цэрэг, эх оронч үзэл төлөвшүүлэх, бие бялдрын болон ёс суртахуун, сэтгэл зүйн хүмүүжил олгох, эх орноо батлан хамгаалах бэлтгэл эзэмшүүлэх зорилгоор Монгол Улсын Ерөнхийлөгчийн ивээл дор зохион байгуулах Батлан хамгаалах сайдын нэрэмжит улсын аварга шалгаруулах Цэрэг-стортын “Дөл” цогцолбор аймгийн аварга шалгаруулах тэмцээнд ЕБС-ийн 16-17 насны ахлах ангийн 15 хүүхэд амжилттай оролцсон. Уг тэмцээнээс нэг сурагч аймгийн сонгон шалгаруулалтаас шалгарч Улсын аваргын тэмцээнд оролцох эрх авсан.

УИХ-ын гишүүн Д.Тогтохсүрэнгийн тайлант уулзалтад 300 гаруй иргэдийг оролцуулан, Үндсэн хуулийн нэмэлт өөрчлөлтийн тухай хэлэлцүүлэгт хамруулсан.

Төрийн албаны аймгийн салбар зөвлөлийн тайлан мэдээг төрийн байгууллагуудаас авч нэгтгэн холбогдох газарт хүргүүлсэн.

Бурхан багшийн их дүйчэн өдрөөр Дашнайданлан хийдэд Ганданпунцаглан хийдийн лам хуврагуудаар ном хуруулах ажлыг зохион байгуулсан.

Хөөвөр, нэгдүгээр багийн нутагт харьяалагдах “Хярын хар” ууланд юнителийн антен тавиулах хүсэлт болон сүлжээнд хамрагдах өрхийн судалгааг гарган илгээсэн ба Юнител компанын инженер тус газарт хэмжилт хийсэн.

Сумын хэмжээнд төрийн болон орон нутгийн өмчийн тооллогт 6 төрийн байгууллагын 7,1 тэрбум төгрөгийн хөрөнгө тоологдон хянагдаж байна.

Говийн бүсийн ИТХ, ЗДТГ-ын ажилтан албан хаагчдын бүсийн уулзалт зөвлөгөөнд нийт 25 хүн оролцож, сумын дүнгээр 3 дугаар байрт шалгарсан. Уулзалт зөвлөгөөний зардалд 1 сая төгрөг зарцуулсан.

Сумын 4 багийн иргэдийн хуралд Төрийн албаны хүний нөөцийн системд бүртгэгдсэн албан хаагчдын мэдээлэл, сул орон тооны томилогоо, төсвийн ил тод байдал, Хоршоо дэмжих сангийн тухай, малын тоо, толгойн албан татварын 2021 оны төлөлт, Зорилтот жилийн ажлын явц, халамж болон нийгмийн даатгал, малын индексжүүлсэн даатгал, малын гоц халдварт өвчин, E-Mongolia төрийн үйлчилгээний нэгдсэн системээр төрийн үйлчилгээг иргэд авах тухай мэдээлэл хийж, зөвлөн тусласан.

Хөдөө аж ахуйн 10 жилд 1 удаа болдог улсын тооллогыг 199 өрхөд хийх ажлыг зохион байгуулж байна.

ОНХС-ийн хөрөнгө оруулалтаар 2023 онд хийх ажлын саналыг гар утасны аппликейшн болон саналын хуудсаар авах ажлыг зохион байгуулсан.

Цэцэрлэгийн хүүхдийн хоол, ЕБС-ийн үдийн хоолны материал худалдан авах тендерүүдийг зарласан.

ЗДТГ, ИТХ-ын батлагдсан төсөв, гүйцэтгэл, хэмнэлт, хэтрэлтийн мэдээ болон өр авлага, нэмэлт санхүүжилтийн гүйцэтгэлийн мэдээг гаргаж мэдээллийн самбарт тавьж төсвийн ил тод байдлыг хангасан ба байгууллагын батлагдсан төсвийн зарцуулалтанд үндэслэн дараагийн саруудад зарцуулах бараа материал, хөрөнгийг хуваарийн дагуу төлөвлөх, зарцуулалтын эрхийн хүсэлт баталгааг төсвийн шууд захирагчид танилцуулж, төсөвт байгууллагуудын 2022 оны төсөвт тодотгол хийх саналыг сумын ИТХ-д хүргүүлсэн.

Зорилтот жилийн хүрээнд Засаг даргын Тамгын газрын мэргэжилтэнүүд модны усалгаа, арчилгааг хариуцан ажиллаж байна.

**Хөдөө аж ахуйн чиглэлээр:** “Газар тариалан эрхлэдэг 25 өрхөд төмсний үр, нарийн ногооны үрийг 50%-ийн хөнгөлттэй олгож заавар, зөвлөгөө өгсөн.

Малчид, тариаланчдад улаан буудай, овъёос гэх малын тэжээлийн үр захиалах ажил зохион байгуулсан. Малын ногоон тэжээлийг 70 гаруй өрх өвөлжөө, хаваржааныхаа орчимд тариалж байна.

Хөдөө аж ахуйн хүнсний ногооний үнийн мэдээг сар бүр ХАА програмд шивж гүйцэтгэж байна. ОНХС-аас 30 сая төгрөгний санхүүжилтээр хийгдсэн Аргалант 3 дугаар багийн нутаг дахь атаршсан 10га талбайд МАА-н эдийн засгийн эргэлтйг нэмэгдүүлэх төслийн багтай хамтран Тариалалтын талбай хагалах, хөрс боловсруулах, үр суулгах ажлыг сумын “Аргуйн хоршоо” нөхөрлөлийн техникээр 5га-д Царгас, 5га-д овъёос тариалж, талбайн сургалтыг зохион байгуулж 40 малчин хамруулсан.

Хүнсний чиглэлээр худалдаа үйлчилгээ эрхэлдэг “Өгөөмөр-эрдэнэ”, “Баялаг”, “Их богд” хүнсний дэлгүүрүүдээс долоо хоног бүр хүнсний нөөцийн мэдээг авч аймгийн Хүнс хөдөө аж ахуйн газарт хүргүүлсэн.

ЖДҮ эрхлэгчдийг цаг үеийн мэдээ мэдээллээр ханган, Сум хөгжүүлэх сангийн зээлийн хугацаа хэтрэлттэй зээлдэгчдтэй уулзаж зээлийн үлдэгдэл, алданги тооцон эргэн төлүүлэх арга хэмжээг авсан.

1, 2 дугаар улирлын хүнсний тэнцэлийг тооцон аймгийн ХААГ-т хүргүүлсэн.

Хүүхдийн баяртай холбогдуулан Цагдаагийн хэсгийн төлөөлөгч, Татварын улсын байцаагчтай хамтран хүнсний дэлгүүрүүдэд хяналт, шалгалт хийж, удирдамжийн дагуу хоол хүнсээр дамжих өвчин, халдвар, хордлого, аливаа эрсдэл гарахаас урдчилан сэргийлэх, эрсдэл аюулгүй байдлыг хангуулж, зөвлөн тусласан.

**Нийгмийн халамжийн чиглэлээр**: Жирэмсэн эхийн тэтгэмжид 5 иргэний хүсэлтийг хүлээн авч системд бүртгэсэн. Нийт 18 эхэд 720,000 төгрөг, цалинтай ээж, аав хөтөлбөрт 2 иргэнийг шинээр бүртгэж, 2 иргэний зогссон бүртгэлийг сэргээж нийт 103 аав, ээжид 5,150,000 төгрөг, 0-18 насны 743 хүүхдийн 7,430,000 төгрөг, нийгмийн халамжийн өндөр настны тэтгэвэрт 2 ахмадад 576,000 төгрөг, хөгжлийн бэрхшээлтэй иргэний тэтгэвэрт 8 иргэнд 2,304,000 төгрөг, тэжээгчээ алдсаны тэтгэвэрт 9 иргэнд 2,686,000 төгрөг буюу нийт 19 иргэнд 5,566,000 төгрөг, байнгын асаргаа шаардлагатай 39 ахмадад 3,295,500 төгрөг, хөгжлийн бэрхшээлтэй 3 иргэнд 253,500 төгрөг, 12 хүүхдэд 3,456,000 төгрөг буюу нийт асаргааны тэтгэмжид 54 иргэнд 7,004,500 төгрөгийг тус тус олгосон байна.

Шинэ төрсөн 2 хүүхдийг хүүхдийн мөнгөнд хамрагдах хүсэлтийг хүлээн авч системд бүртгэн, 3 хүүхдийн мөнгө нөхөн олгож, 1 хүүхдийн данс солин, халамжийн тэтгэвэрийн үйлчилгээнд нэг иргэнийг бүртгэж, шинээр одон авсан 5 эхийн Одонгийн мөнгөний хүсэлтийг гаргаж, 65 нас хүрч насны хишиг авах 2 иргэн программд данс холбон бүртгэж, малчдыг малжуулах төсөлд 10 малчин өрхийг хамруулахаар иргэдэд зар мэдээллэл хүргэн, өргөдлийг хүлээн авсан.

Арвайхээрт болох 6 долоо хоногийн 2-р зэргийн чадамжийн гэрчилгээ олгох Барилгын заслын сургалтын зарыг сумын пэйж хуудсаар иргэдэд хүргэн, иргэдэд мэдээлэл өгч ажиллалаа.

Нийгмийн даатгал сангаас өндөр настны тэтгэвэр, тахир дутуугийн болон тэжээгчээ алдсаны тэтгэмж авагч, нийт 325 хүнд 165.0 сая төгрөг олгосон.

Нийгмийн даатгалын тухай хуулийн шинэчлэл сэдвээр 18 иргэнд сургалт зохион байгуулж, 35 иргэнд гарын авлага тараасан.

Иргэний ажилгүйдлын тэтгэмж авах 1 иргэний материал, өндөр настны тэтгэвэр тогтоолгох 1 иргэний материалыг хүлээн авч хэлтэст хүргүүлсэн.

Сайн дурын даатгалд 6 иргэн шинээр хамрагдаж 2,5 сая төгрөг, эрүүл мэндийн даатгалын хураамжийг 14 иргэн 420.0 мянган төгрөг төлсөн.

**Ерөнхий боловсролын сургууль:** ЯХИС-ийн ESEL хөтөлбөрийн “Pitch Event төсөл шалгаруулах уралдаанд НТБ-ын төгсөгчдөөс 1 төсөл, Ерөнхий боловсролын сургуулийн төгсөгчдөөс 4 төсөл, нийт 5 төсөл оролцож, 1-р шатанд “Гараар урлаж, гоёлоо бүтээцгээе” 2-р шатанд “Эко хэрэглээ”, 3-р шатанд “Мяндсан сувд” зэрэг төслүүд шалгарсан.

Ерөнхий боловсролын сургуулийн “Гэр бүлийн зөвлөл”-өөс Эх үрсийн баярыг тохиолдуулан байгууллагынхаа 40 гэр бүлд баярын бялуу бэлэглэсэн.

Нийгмийн ажилтны саанаачлагаар 06 дугаар сарын 01-ээс 15-ний өдөр хүртэл багш нар дотуур байранд хуваарийн дагуу хариуцлагатай жижүүр хийж “Сургамжит өгүүллэг” болон орчин үеийн амьдрах ухааны чиглэлээр сургалт зохион байгуулсан.

Багш, ажилчид 400 гаруй модыг сургуулийн ойр орчимд тарьж, усалгаа арчилгааг хийж,

“Боловсролын салбарын шинэчлэл төсөв” сургалтад 4 хүн хамрагдаж, улсын болон анги дэвших шалгалт журмын дагуу явагдаж нийт 375 сурагчаас 345 сурагч өгч 6-11 ангийн дундаж 46,6%, 9-р анги 76,1%, 12-р анги 83%-ийн амжилттай төгссөн ба багш нарын тайлан, журнал, боловсролын мэдээллийн системийн нэгтгэл, хувийн хэрэг зэргийг нэгтгэн дүгнэсэн.

**Цэцэрлэг нь:** 2021-2022 оны хичээлийн жилийн тайланг бүлэг бүр хийж сурч мэдсэн зүйлээ эцэг эхчүүддээ тайлагнасан.

БСШУС-ын сайдын 2019 оны А/803 дугаар тушаалаар баталсан “Цэцэрлэг, ерөнхий боловсролын сургуулийн үйл ажиллагаа үнэлэх журам”-ын дагуу 2021-2022 оны хичээлийн жилд өөрийн үнэлгээ хийх багийг эрхлэгчийн 2021 оны А/09 дүгээр тушаалаар байгуулж байгууллагын ажилд өөрийн үнэлгээг хийж 71 хувь буюу дундаж үнэлгээтэй үнэлэгдлээ.

“Сургуулийн өмнөх боловсролын үйлчилгээнд хамрагдаж буй хүүхдийн хөгжил болон сургуульд бэлтгэгдсэн байдлыг үнэлэх журам”-ын дагуу хүүхдийн хөгжлийн ахицыг үнэлэн БШУГ-т хүргүүлсэн.

Туршлагын талбайд төмс, лууван, манжин, сонгино, хүлэмжид өргөст хэмх, улаан лооль, амтат чинжүү тарьсан.

БШУЯ-аас зохион байгуулсан “Цэцэрлэгийн менежмент манлайлал”, Удирдлагын академийн ЕБС, Цэцэрлэгийн удирдах ажилтны богино хугацааны сургалтад 1 ажилтан хамрагдаж сертификат авсан.

**Соёлын төв нь:** Иргэдийн идэвхитэй хөдөлгөөн, эрүүл мэнд, дасгал хөдөлгөөнийг идэвхжүүлж 7 хоног бүр тогтмол нийтийн бүжгийг явуулж байна.

Хүүхдийн баярын тоглолт гадаа талбайд зохион байгуулсан.

Гадны урлагийн тоглолт, уулзалт, сургалт, үзэсгэлэн худалдаа гэх зэрэг 9 удаагийн арга хэмжээ зохион байгуулагдсан.

Соёлын төвийн дэргэдэх морин хуурын болон уран уншлагын дугуйлангууд 7 хоног бүр хуваарийн дагуу хичээллэж байна.

Сумын ЗДТГ-ын албан хаагчид болон Эрүүл мэндийн төвийн ажилчдад аэробик, бүжгийн хичээл явуулж, хүүхэд залуучуудын дунд анх удаа OPEN MIC арга хэмжээг сумын Цагдаагийн хэлтэс болон Гэмт хэргээс урьдчилан сэргийлэх салбар зөвлөлтэй хамтран зохион байгуулсан ба Баянтээг уурхайн 60 жилийн ойг угтсан гар бөмбөгийн тэмцээний нээлтэд хөтлөгч, амьд хөгжим, морин хуурын тоглолтыг бэлтгэн оролцсон.

**Эрүүл мэндийн төв нь:** Нийгмийн эрүүл мэндийн чиглэлээр “Артерийн гипертензтэй тэмцэх дэлхийн өдөр”-ийг тохиолдуулан **а**ртерийн даралт ихсэх өвчний эрт илрүүлэх үзлэгт хамрагдахын ач холбогдол, артерийн даралт ихсэхэд нөлөөлдөг эрсдэлийг бууруулах, тархинд цус харвалтаас урьдчилан сэргийлэх мэдээлэл, зөвлөгөөг цахимаар олон нийтэд хүргэж амбулаториор үйлчлүүлж буй иргэд болон гэрээр үзлэг хийхдээ иргэдэд “Цусны даралтаа идэвхтэй хянацгаая” зөвлөмж боловсруулан 128 иргэнд зөвлөгөөг өгч, чихрийн шижин, артерийн даралт исхэлтийн эрт илрүүлэгийн үзлэгт 77 иргэнийг хамруулж, “Цусны донорын дэлхийн өдөр”-ийг тохиолдуулан “Цусаа бэлэглэж эв нэгдлийг эрхэмлэн, бусдын амь насыг аварцгаая” уриан дор тогтмол цусаа бэлэглэгч доноруудын үйлсийг цахимаар сурталчилан алдаршуулсан ба олон нийтэд цусаа бэлэглэхийг уриалах, донорын талаарх мэдлэгийг дээшлүүлэх 4 төрлийн зөвлөмжийг цахимаар сурталчилж, цусны донор болоход анхаарах зүйлс, цусаа бэлэглэхийн ач тусын талаар мэдээлэл бүхий нугалбарыг бэлтгэн, ЭМТ-өөр үйлчлүүлсэн 51 үйлчлүүлэгчдэд зөвөлгөө өгсөн.

Коронавируст халдвар /КОВИД-19/-ын эсрэг нэмэлт дархлаажуулалтад 13 хүн хамруулсан бөгөөд товлолын дархлаажуулалтад 2-5 сартай 15 хүүхдэд 5-т, ПЭВ, СЭИВ, халдварт саа, 9-24 сартай 12 хүүхдэд УГУ, ПЭВ, АГ вакцинжуулсан.

Эмнэлгийн тусламжийн чиглэлээр 14 алсын дуудлага, 15 төвийн дуудлага хийж 6 өвчтөнг БОЭТ хүргэж, яаралтайгаар хүлээн авахаар 39, хэвтүүлэн эмчлүүлсэн 21, эмчлэгдэж гарсан 20, өдрийн эмчилгээнд 10, гэрийн сувилахуй 6, нийт 96 өвчтөнг сэргээн засах тусламж үйлчилгээнд хамруулан, ЭМД-ын сангаас 2,3 сая төгрөгний санхүүжилтийг авсан.

МЭДЭЭ НЭГТГЭСЭН: ХУУЛЬ, ЭРХ ЗҮЙ ХАРИУЦСАН

МЭРГЭЖИЛТЭН Л.МӨНХЖАВХАА

ХЯНАСАН: ЗАСАГ ДАРГЫН ТАМГЫН ГАЗРЫН

ДАРГА Н.ТУНГАЛАГ